M. Fronc, poslanec: (2008-12-09):
Zákon o obecnom zriadení ukladá primátorom a starostom, aby 14 dní pred rokovaním zverejnili návrh rozpočtu mesta na budúci rok. Musím povedať, že v Žiline sme sa dožadovali neraz, aby bol takýto rozpočet zverejnený, a žiadali sme od vtedajšieho primátora a dnes predsedu SNS pána Slotu, tak ten rozpočet bol zrejme len na nástenke v jeho pracovni. Nemohli sme sa toho dočkať. A roky trvalo, pokiaľ sa objavil na nástenke aj pred budovou Mestského úradu. Myslím si, že tieto praktiky sa preniesli teraz zrejme aj na ministerstvo a už sú aj na celoslovenskej úrovni. A aj druhý návrat poviem. Kolega Ivančo, keď vystúpil, hovoril o kostlivcovi, ktorý vypadne, a keď ešte mnohí ďalší nasledovníci budú musieť platiť za tento obchod. No musím povedať, že to je zase návrat, pretože keď bola ministerkou školstva pani Slavkovská, tak uzavrela takú zmluvu o audiopomôckach v školách, že platili všetci ďalší ministri. Platil Ftáčnik, platil Ponický, platil som ja a tuším, že ešte aj minister Szigeti, pretože zmluva bola tak postavená, že keby ste neplatili za veci, ktoré nepotrebujete, no tak by ste vlastne spôsobili ešte väčšiu škodu štátu. Takže zase nič nové, znova je tu jeden návrat. A teraz k odstúpeniu. Pán premiér Fico povedal, že táto schôdza je zbytočná. No ja si myslím, že po tom, čo všetko vyšlo najavo, je zbytočná v tom zmysle, že by pán minister mal sám odstúpiť alebo pán premiér by ho mal odvolať. A opozičný poslanec Robert Fico mal silné slová, hovoril „do hodiny“, „do dňa odvolám, len keď bude podozrenie“. Kolegovia, kládol som si otázku, prečo to nie je do hodiny, ale nedávno som počúval lekciu, kde v písme je povedané, že „pre Boha je jeden deň ako tisíc rokov a tisíc rokov ako jeden deň“, tak zrejme to takto je aj prístup pána premiéra, ktorý už vníma veci tak, že preňho je jeden deň teraz tisíc rokov. Chcel by som aj pripomenúť, že čo to je vlastne 3,6 mld., pretože málokto z nás si vie takúto čiastku predstaviť, 3,6 mld. je to, ako keby každý učiteľ mal zvýšený mesačný plat o 4-tisíc Sk, alebo je to to, ako keby každé dieťa alebo na každé dieťa bol zvýšený príspevok mesačne o 360 Sk. To sú čiastky, o ktorých teraz hovoríme, aby si to vedeli aj ľudia predstaviť, a vôbec je tu taká zaujímavá hra s číslami, pretože podľa oznámenia o výsledku tohto verejného obstarávania bolo uvedených 3,6 mld., ale pri otvorení obálok išlo o služby za 500 mil. a podľa prieskumu nakoniec išlo o sumu 392 mil. Sk; 3,6 mld., 500 mil., 392 mil., len 392 mil. Sk. Ja sa pýtam, 392 mil. Sk je už dôvod na to, aby sa to takpovediac rozhádzalo? Veď to sú peniaze všetkých občanov! A ja nechcem opakovať všetko, čo tu zaznelo, ale predsa len, viete, v pôsobení ministra sa to vždy tak trošku pozbiera, a preto pokladám za dôležité pripomenúť aj to, čo sa udialo za pôsobenia pána ministra na ministerstve výstavby a regionálneho rozvoja. Keď raz na úsvite sa zobudili starostovia a primátori, aby sa mohli uchádzať o eurofondy, a zistili, že skôr ako slnko vyšlo, tak už boli všetky možnosti vyčerpané, aby sa mohli uchádzať o eurofondy. A pamätáte si potom to pobúrenie celej samosprávy, pán minister sľúbil nápravu. Musím povedať, že z podnetu nášho výboru sme boli aj na prieskume na ministerstve práve preto, že si myslíme, že tieto eurofondy nie sú rozdeľované spravodlivo, a vtedy sme sa korektne dohodli, pán minister, že nám dáte všetky informácie o tom a dostaneme aj tabuľku, kto požiadal, kto dostal a kto nedostal. Je pravdou, že výbor a poslanci SNS jednoducho potom, po týchto dohodách zamietli správu, pretože sa zrejme báli, aby takéto informácie sa dostali von. No ale pravdou je podľa mojich zistení, a môžem to povedať aspoň za Žilinský kraj, že jednoducho občania, ktorí zle volili a ktorí volili dnešnú opozíciu, tak si musia uvedomiť, že sú dnes druhotriedni občania, zabudnite, že dostanete finančné prostriedky z eurofondov, pretože ste si zle vybrali. Našiel som v celom kraji dve obce, kde bol starosta z nie vládnej koalície, ale povedzme bol od nás, kde nejaké prostriedky dostali. V celom kraji žilinskom, a to nie je malý kraj. Pán minister, ja dobre viem, že nie je jednoduché sedieť tu a počúvať tieto veci, a som si aj vedomý, že neraz padne na vašu hlavu aj vec, za ktorú možno nie vždy môžete, ale v tomto prípade si myslím, že tie veci, ktoré dnes padajú na vašu hlavu, sú dôsledkom toho, že vy nesiete zodpovednosť a niekto iný na vašom ministerstve rozhoduje. A jednoducho v tom prípade sa nedá nič robiť a myslím si, že tá zodpovednosť je vždy zosobnená ministrom a bolo by, myslím, naozaj dobré, keby ste aj vy tú zodpovednosť vyvodili sám voči sebe. Ďakujem pekne. (Potlesk.)